b'\n_START_ARTICLE_\nIllyrisches Blatt\n_START_PARAGRAPH_\nIllyrisches Blatt (slovensko Ilirski list) je bil nem\xc5\xa1ki izobra\xc5\xbeevalno-razvedrilni \xc4\x8dasopis, ki je v letih 1819-1849 kot priloga \xc4\x8dasnika Laibacher Zeitung izhajal v Ljubljani pri tiskarni Kleinmayr._NEWLINE_\xc4\x8casopis je nadomestil prej\xc5\xa1njo prilogo Laibacher Wochenblatt zum Nutzen und Vergn\xc3\xbcgen in je za\xc4\x8del izhajati 1. januarja 1819. Izhajal je kot tednik, v letih 1846-1849 pa dvakrat tedensko. Koncept \xc4\x8dasopisa je bil nadregionalen in je bil usmerjen na celoten prostor leta 1816 ustanovljenega Ilirskega kraljestva, kar je tudi bil glavni razlog za preimenovanje \xc4\x8dasopisa. Podnaslov \xc4\x8dasopisa se je glasil \xc4\x8casopis za domovinsko korist, znanost, zabavo in pouk. Odprt je bil za nem\xc5\xa1ke in slovenske pisce. Poleg nem\xc5\xa1kih je objavljal tudi slovenska besedila, med drugim je leta 1834 v njem svoj Sonetni venec objavil France Pre\xc5\xa1eren. V \xc4\x8dasu izhajanja je zamenjal ve\xc4\x8d urednikov. Med drugim so ga urejali Franz Xaiver Heinrich, Carl Alexander Ullepitsch, Leopold Kordesch in Johann Hladnik.'